Pradziod (czes. "Praděd", miym. "Altvater", pol. "Pradziad") – nojwyższo gōra Morawije a Gōrnygo Ślōnska, tyż Wschodnich Sudetōw (a Czeskiego Ślōnska), wysoko na 1491 myjtry. Położōno je we paśmie gōrskym Jeśōniki. Pradziod je fest popularny postrzōd turystōw. Je to wielgi ôstrzodek zimowych szportōw - działo sam 6 wyćōngōw narciarskych, a na wiyrch prowadzōm cesty tyrustyczne piesze a lo tych, kerzi jeżdżōm na kołach. We becyrku Pradziada je pora schrōniskōw lo turystōw: na sōmym wiyrchu a kōnsek dali: "Barborka", "Ovčárna" a "Švýcarna". Na gōrze stoji tyż wielgo telewizyjno-widokowo wieża, ze keryj je gryfno panorama Sudetōw, a niykej tyż Alpōw a Tatrōw. Downi stała tukej wieża we stylu neogotyckym (we miymieckij godce "Habsburgwarte", "Altvaterturm", a we wojna "Adolf Hitler Turm") nale zbuliła sie we 1959. Ôde 2004 we Turyngiji stoji akuratno kopijo "Altvaterturm".